Θεσσαλονίκη: Πρωτότυπες βιβλιοθήκες σε στάσεις λεωφορείων

Ένα ασυνήθιστο προνόμιο έχουν οι επιβάτες που χρησιμοποιούν τη γραμμή 64 του Οργανισμού Αστικών Συγκοινωνιών Θεσσαλονίκης (ΟΑΣΘ) που συνδέει το Φίλυρο με το κέντρο της Θεσσαλονίκης. Ένα προνόμιο που κάνει πιο ευχάριστο και επιμορφωτικό το χρόνο αναμονής τους στη στάση του λεωφορείου, αλλά και της διαδρομής προς τον προορισμό τους.

Οι επιβάτες της συγκεκριμένης γραμμής, ενόσω περιμένουν το λεωφορείο μπορούν να επιλέξουν από τα ράφια μιας πρωτότυπης βιβλιοθήκης που έχει στηθεί εντός της στάσης, το βιβλίο της αρεσκείας τους και να αρχίσουν να το διαβάζουν. Κι όταν έρθει το λεωφορείο δεν χρειάζεται να… ανησυχούν, καθώς μπορούν να το πάρουν μαζί τους και να συνεχίζουν την ανάγνωση κατά τη διάρκεια της διαδρομής.

Συνολικά, πέντε στάσεις του ΟΑΣΘ -τέσσερις στην περιοχή του Φιλύρου και μία στο Πανόραμα- έχουν μετατραπεί σε τέτοιους ξεχωριστούς χώρους διαβάσματος.

Πρόκειται για μια ιδέα που είχε η δημοτική αρχή του δήμου Πυλαίας – Χορτιάτη και υλοποιήθηκε σε συνεργασία με το σύλλογο Κίνηση Επικοινωνίας Πολιτών Φιλύρου.

«Το πιο σημαντικό είναι πως οι ίδιοι οι δημότες αγκάλιασαν αυτή την πρωτοβουλία με τις στάσεις-βιβλιοθήκες και τις κρατούν ζωντανές. Έχουν υιοθετήσει τους χώρους και προσπαθούν να τους γεμίζουν με βιβλία. Ξεκινήσαμε την ιδέα με μία πέτρινη στάση την οποία μετατρέψαμε σε βιβλιοθήκη και καταφέραμε να φτάσουμε τις πέντε, δήλωσε στο ΑΠΕ-ΜΠΕ ο δήμαρχος Πυλαίας-Χορτιάτη, Ιγνάτιος Καϊτεζίδης.

Η πρώτη βιβλιοθήκη σε στάση δημιουργήθηκε πριν από περίπου δύο χρόνια. Σε εκείνη τοποθετήθηκαν περισσότερα από 100 βιβλία, σε ειδικά διαμορφωμένα ράφια που έχουν τη μορφή «δέντρου». Σε ανάλογο στυλ και ύφος διαμορφώθηκαν και οι υπόλοιπες στάσεις-βιβλιοθήκες, στις οποίες, εκτός από τα ξύλινα ράφια με τα βιβλία τοποθετήθηκαν παγκάκια αναμονής για τους επιβάτες, χώροι για εφημερίδες και περιοδικά καθώς και πίνακες ανακοινώσεων για τις εκδηλώσεις και δράσεις του δήμου.

Οι επιβάτες-αναγνώστες των λεωφορείων έχουν τη δυνατότητα να πάρουν δωρεάν το βιβλίο της αρεσκείας τους, να το διαβάσουν στη διαδρομή, να το κρατήσουν όσες ημέρες επιθυμούν και στη συνέχεια να το επιστρέψουν εκεί απ’ όπου το δανείστηκαν.

Η δημοτική αρχή, από τις πρώτες ημέρες λειτουργίας των υπαίθριων αυτών βιβλιοθηκών, κάλεσε τους ενδιαφερόμενους μαζί με το βιβλίο που δανείστηκαν, να επιστρέφουν κι ένα βιβλίο από την προσωπική τους συλλογή, έτσι ώστε να κρατήσει «συντροφιά» σε κάποιον άλλον επιβάτη.

Για όσους απορούν ποια είναι η συμπεριφορά των χρηστών αυτών των ξεχωριστών βιβλιοθηκών, οι υπεύθυνοι αποκάλυψαν, μιλώντας στο «Πρακτορείο» πως υπάρχουν εκείνοι που προκαλούν φθορές στους συγκεκριμένους χώρους κι άλλοι που αποδεικνύονται «ξεχασιάρηδες» και δεν επιστρέφουν τα βιβλία, όμως υπάρχουν και αρκετοί ακόμη που έχουν «αγκαλιάσει» το συγκεκριμένο εγχείρημα και φροντίζουν να διατηρούν σε καλή κατάσταση τους χώρους και να γεμίζουν ξανά και ξανά τα ράφια με βιβλία. Έτσι επιτυγχάνεται η ισορροπία που επιτρέπει την ύπαρξη και λειτουργία αυτών των ιδιότυπων δανειστικών βιβλιοθηκών.

Για τη μετατροπή των πέτρινων στάσεων σε πρωτότυπες βιβλιοθήκες και για την προσφορά των πρωτοποριακών υπηρεσιών πολιτισμού ο δήμος Πυλαίας-Χορτιάτη τιμήθηκε με το βραβείο «Best City Awards 2016», ενώ την ιδέα «υιοθέτησαν» και αρκετοί ακόμη δήμοι της Ελλάδας.

Πηγή: ΑΠΕ-ΜΠΕ